和崔象之潁橋觀贈陳清臣太丞兼簡陳
作者：韓維
朝代：宋

paragraphs: 崔侯朝從西邑歸，面有矜色口且咨。
云得高士陳其姓，非向可見所庶幾。
嘗登於朝最吏課，一旦去之心甚怡。
潁陽古觀三日語，坐見月出青松枝。
深窮性命識原本，論議純一無瑕疵。
周通旁暢未始極，曾不與道相乖違。
陳雖平生所未識，以子而譽信不疑。
向風長想日復夜，膏車秣馬吾其西。